b'\n_START_ARTICLE_\nKroni\xc4\x8dna limfocitna levkemija\n_START_SECTION_\nEpidemiologija\n_START_PARAGRAPH_\nKLL je najpogostej\xc5\xa1a vrsta levkemije pri odraslih. V zahodnem svetu predstavlja med 30 in 40\xc2\xa0% vseh levkemij. Pogosteje se pojavlja pri mo\xc5\xa1kih kot pri \xc5\xbeenskah. Po zadnjih podatkih Registra raka so v Sloveniji v letu 2010 diagnozo KLL postavili pribli\xc5\xbeno 100 novim bolnikom. Pri nekom, ki se rodi danes, je tveganje, da bo neko\xc4\x8d zbolel za KLL, 0,5-odstotno. Srednja starost bolnika pri postavitvi diagnoze je 72 let. Pojavnost bolezni s starostjo nara\xc5\xa1\xc4\x8da; v splo\xc5\xa1ni populaciji zna\xc5\xa1a 2\xe2\x80\x934 obolele na 100.000 prebivalcev, medtem ko je pri starosti nad 70 let 20 obolelih na 100.000 prebivalcev. Bolezen je redka pri bolnikih, mlaj\xc5\xa1ih od 50 let. Pri mo\xc5\xa1kih je skoraj dve tretjini bolnikov ob diagnozi starih 50\xe2\x88\x9274 let, ve\xc4\x8dina ostalih je \xc5\xa1e starej\xc5\xa1ih. Pri \xc5\xbeenskah je dele\xc5\xbe starej\xc5\xa1ih bolnic \xc5\xa1e ve\xc4\x8dji, pribli\xc5\xbeno polovica bolnic je ob diagnozi starih 50\xe2\x80\x9374 let, polovica pa 75 in ve\xc4\x8d.\n_START_SECTION_\nZnaki in simptomi\n_START_PARAGRAPH_\n\xc5\xa0tevilni bolniki ob postavitvi diagnoze nimajo klini\xc4\x8dnih te\xc5\xbeav. Med simptomi so najpogostej\xc5\xa1i utrujenost, upad telesnih sposobnosti, nepojasnjena pove\xc4\x8dana telesna temperatura, no\xc4\x8dno potenje, nepojasnjeno huj\xc5\xa1anje in zmanj\xc5\xa1anje teka \xe2\x80\x93 gre za skupek zna\xc4\x8dilnih simptomov, ki jih imenujejo tudi simptomi B. Redkej\xc5\xa1e so bakterijske in virusne oku\xc5\xbebe, klini\xc4\x8dna slika hemoliti\xc4\x8dne anemije in imunske trombocitopenije. Na ko\xc5\xbei se opazi bledica in/ali rumenica (v primeru pridru\xc5\xbeene hemoliti\xc4\x8dne anemije), v\xc4\x8dasih tudi podko\xc5\xbene krvavitve. Na dostopnih mestih lahko zatipamo pove\xc4\x8dane bezgavke, jetra in vranico.\n_START_SECTION_\nPrognoza\n_START_PARAGRAPH_\nCelokupno relativno pre\xc5\xbeivetje bolnikov s KLL se po\xc4\x8dasi pove\xc4\x8duje. V 15 letih se je relativno petletno pre\xc5\xbeivetje pove\xc4\x8dalo za 2\xc2\xa0%; bolj pri mo\xc5\xa1kih kot pri \xc5\xbeenskah. Napovedni dejavnik pre\xc5\xbeivetja je predvsem starost, saj je relativno pre\xc5\xbeivetje starih nad 75 let manj\xc5\xa1e od pre\xc5\xbeivetja mlaj\xc5\xa1ih bolnikov. Najpomembnej\xc5\xa1i dejavnik, ki vpliva na ve\xc4\x8dje pre\xc5\xbeivetje predvsem starej\xc5\xa1ih bolnikov, je hitro in uspe\xc5\xa1no simptomati\xc4\x8dno zdravljenje zapletov, predvsem oku\xc5\xbeb.'